CELEX: 32022D0936
Language: el
Date: 2022-06-13 00:00:00
Title: Απόφαση (ΕΕ) 2022/936 του Συμβουλίου της 13ης Ιουνίου 2022 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη 14η συνεδρίαση της επιτροπής τεχνικών εμπειρογνωμόνων του Διακυβερνητικού Οργανισμού Διεθνών Σιδηροδρομικών Μεταφορών (OTIF) όσον αφορά την τροποποίηση των ενιαίων τεχνικών προδιαγραφών σχετικά με τηλεματικές εφαρμογές για εμπορευματικές μεταφορές και την αναθεώρηση του παραρτήματος Β των ενιαίων νομικών κανόνων ATMF σχετικά με τις παρεκκλίσεις, καθώς και στην έγγραφη διαδικασία της αναθεωρητικής επιτροπής του OTIF όσον αφορά την τροποποίηση των ενιαίων νομικών κανόνων ATMF

17.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 162/35
               
            
         ΑΠΟΦΑΣΗ (ΕΕ) 2022/936 ΤΟΥ ΣΥΜΒΟΥΛΙΟΥ
         της 13ης Ιουνίου 2022
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη 14η συνεδρίαση της επιτροπής τεχνικών εμπειρογνωμόνων του Διακυβερνητικού Οργανισμού Διεθνών Σιδηροδρομικών Μεταφορών (OTIF) όσον αφορά την τροποποίηση των ενιαίων τεχνικών προδιαγραφών σχετικά με τηλεματικές εφαρμογές για εμπορευματικές μεταφορές και την αναθεώρηση του παραρτήματος Β των ενιαίων νομικών κανόνων ATMF σχετικά με τις παρεκκλίσεις, καθώς και στην έγγραφη διαδικασία της αναθεωρητικής επιτροπής του OTIF όσον αφορά την τροποποίηση των ενιαίων νομικών κανόνων ATMF
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Ένωση προσχώρησε στη σύμβαση για τις διεθνείς σιδηροδρομικές μεταφορές της 9ης Μαΐου 1980, όπως τροποποιήθηκε με το πρωτόκολλο του Βίλνιους της 3ης Ιουνίου 1999 (COTIF), με τη συμφωνία μεταξύ της Ευρωπαϊκής Ένωσης και του Διακυβερνητικού Οργανισμού περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση για τις διεθνείς σιδηροδρομικές μεταφορές (COTIF) της 9ης Μαΐου 1980, όπως τροποποιήθηκε με το πρωτόκολλο του Βίλνιους της 3ης Ιουνίου 1999 (1).
                  
               
                     (2)
                  
                  
                     Δυνάμει του άρθρου 13 παράγραφος 1 στοιχείο στ) της COTIF, συστάθηκε η επιτροπή των τεχνικών εμπειρογνωμόνων («CTE») του OTIF.
                  
               
                     (3)
                  
                  
                     Δυνάμει του άρθρου 20 παράγραφος 1 στοιχείο β) της COTIF και σύμφωνα με το άρθρο 6 του προσαρτήματος ΣΤ του COTIF για τους ενιαίους νομικούς κανόνες σχετικά με την επικύρωση των τεχνικών προτύπων και την υιοθέτηση ενιαίων τεχνικών κανόνων που εφαρμόζονται στο σιδηροδρομικό υλικό που προορίζεται να χρησιμοποιηθεί στη διεθνή κυκλοφορία («ενιαίοι κανόνες APTU»), η CTE είναι αρμόδια να εγκρίνει ή να τροποποιεί, μεταξύ άλλων, τις ενιαίες τεχνικές προδιαγραφές («ΕΤΠ») σχετικά με τηλεματικές εφαρμογές για εμπορευματικές μεταφορές («ΕΤΠ ΤΕΕΜ»).
                  
               
                     (4)
                  
                  
                     Σύμφωνα με το άρθρο 20 παράγραφος 1 στοιχείο ε) της COTIF και τα άρθρα 7α και 21 του προσαρτήματος Ζ του COTIF για τους ενιαίους κανόνες σχετικά με την τεχνική αποδοχή σιδηροδρομικού υλικού που χρησιμοποιείται στη διεθνή κυκλοφορία («οι ενιαίοι κανόνες ATMF»), η CTE είναι αρμόδια να εγκρίνει ή να τροποποιεί το παράρτημα Β των ενιαίων νομικών κανόνων ATMF σχετικά με παρεκκλίσεις από την εφαρμογή των ΕΤΠ.
                  
               
                     (5)
                  
                  
                     Η CTE συμπεριέλαβε στην ημερήσια διάταξη της 14ης συνόδου της, η οποία θα πραγματοποιηθεί στις 14 και 15 Ιουνίου 2022, πρόταση για αποφάσεις σχετικά με την τροποποίηση των ΕΤΠ ΤΕΕΜ και την αναθεώρηση του παραρτήματος Β των ενιαίων νομικών κανόνων ATMF σχετικά με παρεκκλίσεις από την εφαρμογή των ΕΤΠ.
                  
               
                     (6)
                  
                  
                     Στόχοι της προς έκδοση απόφασης της CTE είναι η εναρμόνιση των ΕΤΠ ΤΕΕΜ με τον εκτελεστικό κανονισμό (ΕΕ) 2021/541 της Επιτροπής (2), και η εναρμόνιση του παραρτήματος Β των ενιαίων νομικών κανόνων ATMF με την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου (3).
                  
               
                     (7)
                  
                  
                     Η αναθεωρητική επιτροπή που έχει συσταθεί σύμφωνα με το άρθρο 13 παράγραφος 1 στοιχείο γ) της COTIF («η επιτροπή αναθεώρησης») αναμένεται να διεξαγάγει έγγραφη διαδικασία για να αποφασίσει σχετικά με την τροποποίηση του άρθρου 3α παράγραφος 5 και του άρθρου 15 παράγραφος 2 των ενιαίων νομικών κανόνων ATMF.
                  
               
                     (8)
                  
                  
                     Στόχος της προς έκδοση απόφασης της αναθεωρητικής επιτροπής είναι η εναρμόνιση των ενιαίων νομικών κανόνων ATMF με την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου (4).
                  
               
                     (9)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της CTE και, όσον αφορά την αναθεώρηση των ενιαίων νομικών κανόνων AMTF, στο πλαίσιο της αναθεωρητικής επιτροπής, δεδομένου ότι οι προτεινόμενες αποφάσεις θα είναι δεσμευτικές για την Ένωση.
                  
               
                     (10)
                  
                  
                     Οι προς έκδοση αποφάσεις του OTIF συνάδουν με το δίκαιο και τους στρατηγικούς στόχους της Ένωσης, διότι συμβάλλουν στην εναρμόνιση της νομοθεσίας του OTIF με τις ισοδύναμες διατάξεις του δικαίου της Ένωσης και, επομένως, θα πρέπει να υποστηριχθούν από την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στη 14η σύνοδο της CTE της COTIF σχετικά με τις τροποποιήσεις των ΕΤΠ ΤΕΕΜ και σχετικά με την αναθεώρηση του παραρτήματος Β των ενιαίων νομικών κανόνων ATMF όσον αφορά τις παρεκκλίσεις από την εφαρμογή των ΕΤΠ είναι η ακόλουθη:
            
                        1)
                     
                     
                        υπερψήφιση της πρότασης της CTE για την επικαιροποίηση των ΕΤΠ ΤΕΕΜ (έγγραφο εργασίας TECH-22004-CTE14 της CTE)·
                     
                  
                        2)
                     
                     
                        υπερψήφιση της πρότασης της CTE για την επικαιροποίηση του παραρτήματος Β των ενιαίων νομικών κανόνων ATMF σχετικά με παρεκκλίσεις από την εφαρμογή UTP (έγγραφο εργασίας TECH-22005-CTE14 της CTE).
                     
                  
         
            Άρθρο 2
            Η θέση που πρέπει να ληφθεί εξ ονόματος της Ένωσης στην έγγραφη διαδικασία της αναθεωρητικής επιτροπής όσον αφορά τη μερική αναθεώρηση των ενιαίων νομικών κανόνων ATMF είναι να υπερψηφιστεί η πρόταση της CTE για την τροποποίηση του άρθρου 3α παράγραφος 5 και του άρθρου 15 παράγραφος 2 των ενιαίων νομικών κανόνων ATMF (έγγραφο εργασίας TECH-22019-CTE14-7 της CTE).
         
         
            Άρθρο 3
            Μόλις εκδοθούν, οι αποφάσεις της CTE και της αναθεωρητικής επιτροπής δημοσιεύονται στην Επίσημη Εφημερίδα της Ευρωπαϊκής Ένωσης και αναφέρεται η ημερομηνία έναρξης ισχύος τους.
         
         
            Άρθρο 4
            Η παρούσα απόφαση αρχίζει να ισχύει την ημερομηνία έκδοσής της.
         
         
            Λουξεμβούργο, 13 Ιουνίου 2022.
            
               
                  Για το Συμβούλιο
               
               
                  Ο Πρόεδρος
               
               M. FESNEAU
            
         
         
            (1)  ΕΕ L 51 της 23.2.2013, σ. 8.
         
            (2)  Εκτελεστικός κανονισμός (ΕΕ) 2021/541 της Επιτροπής, της 26ης Μαρτίου 2021, για την τροποποίηση του κανονισμού (ΕΕ) αριθ. 1305/2014 όσον αφορά την απλούστευση και τη βελτίωση του υπολογισμού και της ανταλλαγής δεδομένων και την επικαιροποίηση της διαδικασίας διαχείρισης του ελέγχου μεταβολών (ΕΕ L 108 της 29.3.2021, σ. 19).
         
            (3)  Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (Κείμενο που παρουσιάζει ενδιαφέρον για τον ΕΟΧ) (ΕΕ L 138 της 26.5.2016, σ. 44).
         
            (4)  Οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102).